Foto's: Trap-trap deur Thongaland | Maroela Media
Die strand noord van Cape Vidal is net die plek om met 'n dikwielfiets te gaan trap; indien jy gelukkig is, mag jy dalk op seeskilpaaie afkom. (Foto: Jacques Marais)
Deur Jacques Marais
Met uitstaande bergfietsroetes, grootwild oral waar jy kyk en somer die grootste deel van die jaar, kan jy gerus maar opsaal en in iSimangaliso-vleilandpark in KwaZulu-Natal gaan kuier. Dit naam beteken nie verniet die "plek van wonderwerke en verwondering" nie; jy sal dit eerstehands kan ervaar.
iSimangaliso is net die plek waarheen jy wil ontsnap wanneer die binnelandse winter se byt te erg raak. Jip, hier op die olifantkus skyn die son vir maklik elf maande van die jaar, met strande, vleie, mere, riviermondings, duinwoude, grasveldvlaktes en bergpieke wat net wag om verken te word.
Dié uitgestrekte vleilandpark is in 1999 as Suid-Afrika se eerste Wêrelderfenisgebied verklaar, en die betekenis van die naam – plek van wonderwerke en verwondering – is uiters gepas. iSimangaliso strek 230 km van noord na suid, met vier Ramsar-vleilande, Afrika se grootste estuariese-stelsel en 'n yslike mariene bewaringsgebied.
Maak 'n plan, want hierdie is 'n wêreldklas buitelugparadys, maar maak seker jy neem jou fiets saam, want hier is voorwaar eindelose roetes om te verken. Besoek www.isimangaliso.com.
Hierdie vleilandpark bied dosyne onderwateravonture, en die snorkel en skuba by Kosibaai en Sodwana is onverbeterlik. (Foto: Jacques Marais)
Tot onlangs het die park elke jaar in September 'n asemrowende bergfietswedren aangebied, maar is vir tyd en wyl as gevolg van die Covid-19-pandemie gestaak. Deelnemers het vanaf die Lebomboberge tot by die see getrap, en ons hou duim vas dat hierdie vierdaagse fietsrit deur sewe van Suid-Afrika se ekologiese sones (en tussendeur olifante, buffels en luiperds) binnekort weer sal plaasvind. Besoek www.isimangaliso-mtb.co.za.
Phinda en Mkuze bied begeleide bergfietstoere aan waar jy saam met 'n gids tot naby aan van die grootwild hier kan trap. (Foto: Jacques Marais)
My gunstelingdeel van die park bly maar die smaraggroen en subtropiese oostelike oewer met die Dukuduku-hek wat tot 'n ongeskonde natuurparadys toegang bied. Die troefkaart hier is die bergfiets-, stap- en drafroetes buitekant die gevaarlike wildsgebied wat jy op jou eie of saam met 'n gids kan gaan verken.
Permitte kan ook vooraf gereël word indien jy elders in iSimangaliso wil gaan draf, stap of fietsry, maar dit maak dan sin om jou uitstappie te beplan saam met een van die vele plaaslike avontuuroperateurs in die park. Besoek www.thongalandtravel.com of www.shakabarker.co.za vir meer inligting hieroor.
Volg Jacques op Instagram by @jacqmaraisphoto of op www.jacquesmarais.co.za
Een van die unieke fietsavonture in en om St. Lucia en die Valsbaai gedeeltes van die park is "Voëlkyk op twee wiele", so gryp jou fiets en 'n vêrkyker! (Foto: Jacques Marais)
Die strandmeer by St. Lucia bied beskerming aan honderde seekoeie en krokodille. Besoekers kan die massiewe soogdiere regdeur die iSimangaliso-vleilandpark van naderby per boot beskou. (Foto: Jacques Marais)